MOŽNO SPRÍSTUPNIŤ

Informácia

k žiadosti o odpustenie záväzku Slovenských magnezitových závodov, a. s. Jelšava za geologický prieskum

	Od roku 1983 boli pre účely budúcej ťažby magnezitu v lokalite Dúbravský masív každoročne poskytované zo štátneho rozpočtu prostredníctvom kapitoly Ministerstva životného prostredia SR finančné prostriedky na financovanie predbežného geologického prieskumu s povinnosťou vrátiť ich.  Správcom uvedeného dobývacieho priestoru boli Slovenské magnezitové závody, š. p. Košice, ktoré boli rozhodnutím Ministerstva hospodárstva SR č. 57 zo dňa 14. 3. 1994 č. 110/1647/210/1994 dňom 31. 3. 1994 zrušené bez likvidácie a Zmluvou o prevode  dobývacieho priestoru „Jelšava“ z  31. 3. 1994 bol tento priestor prevedený na nadobúdateľa Slovenské magnezitové závody, a. s. Jelšava so sídlom v Jelšave. Zároveň  prešli  na  túto spoločnosť všetky práva a povinnosti týkajúce sa predmetného dobývacieho   priestoru,    teda   aj   záväzok   voči   štátnemu    rozpočtu   v   celkovej   výške 
144 962 845,- Sk.

	Záväzok voči veriteľovi v uvedenej výške 144 962 845,- Sk pozostáva z týchto čiastok poskytnutých zálohovo zo štátneho rozpočtu:

-	73 678 013,- Sk – návratnosť pri skončení úlohy Dúbravský masív +200-PP;
-	54 380 133,- Sk – návratnosť pri prerušení úlohy Dúbravský masív +220-PP;
-	15 124 915,- - neuhradená faktúra č. 6.2/4/92;
-	1 779 784,- Sk – neuhradená faktúra č. 6.2/6/92.

Projekt predbežného geologického prieskumu v lokalite Dúbravský masív bol z iniciatívy  Slovenských magnezitových závodov,  š. p. Jelšava v roku 1993 pozastavený. V zmysle vyhlášky  MF, ŠPK a ÚGÚ č. 9/1967 o projektovaní a financovaní geologických prác nastala preto povinnosť okamžitej úhrady finančných prostriedkov použitých na práce vykonané v rámci predbežného geologického prieskumu do štátneho rozpočtu.

	Ministerstvo financií SR listom č. 43/836/93 z 23. 9. 1993 (sekcia rozpočtová) dalo súhlas na odklad splátok do štátneho rozpočtu v sume 140 904 699,- Sk do 31. 12. 1994  a odpustilo penále za neuhradené faktúry MŽP SR č. 6.2/4/92 znejúce na sumu 15 124 915,- Sk a č. 6.2/6/92 na sumu 1 779 784,- Sk.

Podnik mal podľa uvedeného listu vrátiť finančné prostriedky do štátneho rozpočtu najneskôr do 31. 12. 1995.

Slovenské magnezitové závody, š. p. Jelšava žiadali riešiť situáciu prostredníctvom zmeniek, pričom splatnosť prvej zmenky by mala byť až v roku 2010 a druhej v roku 2015. Takýto spôsob riešenia  záväzku  SMZ bol pre štátny rozpočet legislatívne nepriechodný, a preto bol vypracovaný návrh Zmluvy o uznaní a vysporiadaní záväzku podľa § 323 zákona č. 513/1991 Zb. Obchodný zákonník (v platnom znení). Obsah niekoľkých variantov zmlúv bol predmetom viacerých rokovaní, ktorých výsledkom  bola podpísaná zmluva.

Súčasťou  citovanej  zmluvy  je  aj  platobný  harmonogram. Doteraz  uhradila spoločnosť
 31 mil. Sk, tj. záväzok činí ešte 113 962 845,- Sk.

Záložná zmluva a Dodatok č. 1 bol predložený na expertné posúdenie advokátskej kancelárii, s ktorou má Ministerstvo financií SR uzatvorenú dohodu o právnych službách.

K „Zmluve o uznaní a vysporiadaní záväzku“ podľa § 323 zákona č. 513/1991 Zb. Obchodný zákonník (v platnom znení) sa listom č. 182/2001-3 z 26. 3. 2001 vyjadrilo aj Ministerstvo životného prostredia SR a považuje ju za korektnú.

V súvislosti so žiadosťou SMZ, a. s. Jelšava o odpustenie záväzku za vykonaný geologický prieskum je potrebné uviesť:

Podľa § 5 zákona NR SR č. 303/1995 Z.z. o rozpočtových pravidlách v znení zákona NR SR č. 386/1996 Z.z., zákona č. 358/1997 Z.z., zákona č. 377/1998 Z.z., zákona č. 348/1999 Z.z. a zákona č. 441/2000 Z.z. sú  príjmy štátneho rozpočtu okrem iného aj príjmy zo splácania poskytnutých úverov a návratných finančných výpomocí zo štátneho rozpočtu. Takéhoto charakteru je aj predmetný záväzok SMZ, a. s. Jelšava.

Zmluva o uznaní a vysporiadaní záväzku podpísaná štatutárnymi zástupcami MF SR a SMZ, a.s. Jelšava je vypracovaná podľa § 323 zákona č. 513/1991 Zb. Obchodný zákonník (v platnom znení). V uvedenom paragrafe v odstavci (1) je ustanovené:

Ak niekto písomne uzná svoj určitý záväzok, predpokladá sa, že v uznanom rozsahu tento záväzok trvá v čase uznania.

Odpustenie záväzku vo výške 113 962 845,- Sk by znamenalo, že štát sa vzdá príjmu do štátneho rozpočtu v tejto výške.

Vidíme nasledovné dôvody k tomu, aby sa štát vzdal tohto príjmu do štátneho rozpočtu:

SMZ, a. s. Jelšava s veľkým vypätím síl dokázali v predchádzajúcom aj v súčasnom období udržať zamestnanosť na úrovni 1 700 pracovníkov, keď celková nezamestnanosť v súčasnom období v regióne predstavuje cca 36,75 %.

V zmysle prijatej stratégie surovinovej politiky štátu je pre ložisko Dúbravský masív spracovaná „Štúdia otvárky ložiska Dúbravský masív pod horizontom 323 m n. m.“, ktorá rieši prípravu geologických zásob magnezitu na obdobie ďalších minimálne 50 rokov. Realizáciou predmetnej stavby by sa do budúcnosti nielen udržala zamestnanosť, ale aj zvýšila. V nadväznosti na túto realizáciu, ktorá zabezpečí dostatočnú surovinovú základňu pre zvýšenie výroby,  sa pripravuje výstavba nových pecných agregátov a intenzifikácia terajšej kapacity. Predpokladané rozpočtové náklady na otvárku nového ťažobného horizontu pod 323 m n.m.  sú v zmysle vypracovanej štúdie cca 500 miliónov korún a na výstavbu ďalších spracovateľských výrobných kapacít 300 mil. Sk.

Predpokladaná doba realizácie je v rokoch 2002 – 2007, t j. 6 rokov. Realizáciou tohto projektu sa zabezpečí bezodpadové využitie magnezitovej suroviny ložiska  a postupne sa budú využívať staré banské odvaly, čím dôjde k zlepšeniu životného prostredia z hľadiska ochrany prírody.

Ďalšou oblasťou budúcej potrebnej investície je oblasť tepelného spracovania magnezitu, kde v roku 2002 sa zrealizuje investičná výstavba novej šachtovej pece v objeme 100 mil. Sk, ktorá zabezpečí nižšiu mernú spotrebu paliva – zemného plynu a tým aj zníženie spalín do ovzdušia. U terajších rotačných pecí sa predpokladá investícia v objeme 100 mil. Sk do automatizácie a regulácie chodu týchto pecí, ako aj do vývoja kvalitnejších filtračných hadíc, aby sa zabezpečilo zníženie tuhých aj plynných znečisťujúcich látok.

Súčasnú finančnú situáciu v akciovej spoločnosti negatívne ovplyvňujú nasledujúce skutočnosti:
a)  Nepriaznivý dopad delimitácie bývalého š. p. SMZ Košice
      - delimitované úvery vo výške 114 mil. Sk,
      - prvotná platobná neschopnosť 193 mil. Sk,
      - záväzky za geologicko-prieskumné práce 121 mil. Sk.

b) V rámci transformačného procesu sa SMZ, š. p. Jelšava od 1. 4. 1994 transformovali kúpou za 600 mil. Sk na zamestnaneckú spoločnosť. Z tejto ceny je už v súčasnosti zaplatených 6 splátok a do roku 2003 je potrebné vysporiadať ešte 240 mil. Sk.

c)	Značné problémy pri zabezpečovaní úverov a vysoké úrokové miery.

Predajné ceny zemného plynu pre veľkoodberateľov sú na Slovensku dlhodobo nižšie ako svetové ceny. Vzhľadom na súčasnú cenu ropy na svetových trhoch, z ktorých sa odvodzuje cena zemného plynu, aj po zvýšení ceny plynu pre veľkoodberateľov o 25 % od 1. februára 2001, sú domáce ceny asi o tretinu nižšie ako svetové. Zvýšenie ceny zemného plynu o 25 % spôsobilo v Slovenských magnezitových závodoch zvýšenie nákladov o 70 mil.  Sk ročne, čo v konečnom dôsledku skomplikuje predovšetkým ďalšie investície, ktoré sú nevyhnutné pre udržanie konkurencieschopnosti na trhu so žiaruvzdornými materiálmi na báze magnezitu. Okamžitý prechod na svetové ceny plynu bez adekvátnych technologických zmien by spôsobil ekonomický kolaps Slovenských magnezitových závodov napriek tomu, že v súčasnosti sú najziskovejšou spoločnosťou v odvetví baníctva na Slovensku.

Aj Ministerstvo hospodárstva SR preto odporúča podporiť žiadosť Slovenských magnezitových závodov za podmienky, že odpustené finančné prostriedky budú použité v plnom rozsahu na investovanie nad rámec minimálnych investícií  vyplývajúcich z privatizačnej zmluvy s Fondom národného majetku SR. Investície v objeme odpustených finančných prostriedkov (114 mil. Sk) by mali byť zamerané na zníženie energetickej náročnosti a ekologizáciu výroby.

	V prípade nezabezpečenia rozvoja ťažby na ložisku Dúbravský masív a ohrozenia zamestnanosti, by bol štátny rozpočet krátený o príspevok dane a odvodov akciovej spoločnosti vo výške cca 200 mil. Sk a súčasne zvýšený o čiastku podpory v nezamestnanosti, čo predstavuje podstatne vyššie čiastky, než suma cca 114 mil. Sk, ktorú navrhujeme odpustiť.

	Na základe uvedených skutočností navrhujeme odpustenie starého záväzku a vydanie súhlasu pre účelové využitie zostávajúcej čiastky záväzku, tj. 113 962 845,- Sk na realizáciu náročnej banskej investície, na rozšírenie spracovateľskej kapacity a na udržanie a zvýšenie zamestnanosti. Predmetná pomoc predstavuje čiastku cca 6 % z predpokladaných nákladov SMZ, a. s. Jelšava.